Πρωτοβουλία του Βασιλείου της Σουηδίας για την έκδοση πράξης του Συμβουλίου για την τροποποίηση της πράξης του Συμβουλίου, της 12ης Μαρτίου 1999, για την έγκριση κανόνων που αφορούν τη διαβίβαση δεδομένων προσωπικού χαρακτήρα από την Europol σε τρίτα κράτη και οργανισμούς

(2001/C 163/08)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη σύμβαση για με την ίδρυση Ευρωπαϊκής Αστυνομικής Υπηρεσίας (σύμβαση Europol)(1), και ιδίως το άρθρο 18 παράγραφος 2,

την πρωτοβουλία του Βασιλείου της Σουηδίας(2),

τη γνώμη του Ευρωπαϊκού Κοινοβουλίου(3),

το σχέδιο που συνέταξε το διοικητικό συμβούλιο της Europol κατόπιν διαβουλεύσεων με την κοινή εποπτική αρχή του άρθρου 24 της σύμβασης Europol,

Εκτιμώντας τα ακόλουθα:

(1) Το Συμβούλιο είναι αρμόδιο να θεσπίσει με ομοφωνία τους γενικούς κανόνες περί διαβίβασης δεδομένων από την Europol προς τρίτα κράτη ή οργανισμούς, λαμβάνοντας υπόψη τις περιστάσεις του άρθρου 18 παράγραφος 3 της σύμβασης Europol.

(2) Στα πλαίσια της συνεργασίας της Europol με τρίτους οργανισμούς, η δυνατότητα περαιτέρω διαβίβασης, από τους τρίτους οργανισμούς, δεδομένων προσωπικού χαρακτήρα προερχόμενων από την Europol θα συμβάλει θετικά στην καταπολέμηση του οργανωμένου εγκλήματος.

(3) Προκειμένου να διασφαλισθούν τα συμφέροντα των ενδιαφερόμενων κρατών μελών και οι αρχές της προστασίας των δεδομένων, είναι απαραίτητο να θεσπισθούν διατάξεις για τον καθορισμό των προϋποθέσεων υπό τις οποίες είναι δυνατή η περαιτέρω διαβίβαση δεδομένων.

(4) Η πράξη του Συμβουλίου, της 12ης Μαρτίου 1999, για την έγκριση κανόνων που αφορούν τη διαβίβαση δεδομένων προσωπικού χαρακτήρα από την Europol σε τρίτα κράτη και οργανισμούς(4), θα πρέπει ως εκ τούτου να τροποποιηθεί αναλόγως,

ΕΞΕΔΩΣΕ ΤΟΥΣ ΑΚΟΛΟΥΘΟΥΣ ΚΑΝΟΝΕΣ:

Άρθρο 1

Η Πράξη του Συμβουλίου, της 12ης Μαρτίου 1999, για την έγκριση κανόνων που αφορούν τη διαβίβαση δεδομένων προσωπικού χαρακτήρα από την Europol σε τρίτα κράτη και οργανισμούς, τροποποιείται ως εξής:

1. Στο άρθρο 4, το πρώτο εδάφιο αντικαθίσταται από το ακόλουθο κείμενο: "Ο διευθυντής ενημερώνει το διοικητικό συμβούλιο και την κοινή εποπτική αρχή χωρίς περιττές καθυστερήσεις σχετικά με οποιαδήποτε απόφαση για διαβίβαση δεδομένων προσωπικού χαρακτήρα δυνάμει των διατάξεων του ως άνω άρθρου 2 παράγραφος 1 στοιχείο β) ή απόφαση για περαιτέρω διαβίβαση δεδομένων προσωπικού χαρακτήρα σύμφωνα με το άρθρο 5 παράγραφος 5 δεύτερο εδάφιο στοιχείο β), αναφέροντας και τους σχετικούς λόγους."

2. Στο άρθρο 5 παράγραφος 5 προστίθεται το ακόλουθο εδάφιο: "Η περαιτέρω διαβίβαση από τρίτο οργανισμό είναι δυνατή:

α) με προηγούμενη συγκατάθεση της Europol, εφόσον το τρίτο κράτος ή οργανισμός που λαμβάνει τα δεδομένα έχει συνάψει συμφωνία με την Europol σχετικά με τη διαβίβαση δεδομένων προσωπικού χαρακτήρα, η οποία καλύπτει την περαιτέρω διαβίβαση δεδομένων·

β) σε εξαιρετικές περιπτώσεις, κατόπιν εξουσιοδότησης του διευθυντή της Europol, εφόσον αυτός κρίνει ως απολύτως απαραίτητη την περαιτέρω διαβίβαση δεδομένων από τον τρίτο οργανισμό προκειμένου:

- να διασφαλισθούν τα ουσιώδη συμφέροντα των ενδιαφερόμενων κρατών μελών εντός του φάσματος των στόχων της Europol,

- να αποφευχθεί επικείμενος κίνδυνος εγκληματικής ενέργειας.

Η περαιτέρω διαβίβαση δεδομένων που διαβιβάζονται από κράτος μέλος στην Europol δεν επιτρέπεται χωρίς τη συγκατάθεση του εν λόγω κράτους μέλους."

3. Προστίθεται το ακόλουθο άρθρο: "Άρθρο 9β

Αξιολόγηση

Από την 1η Ιανουαρίου 2005, οι παρόντες κανόνες αξιολογούνται υπό την επίβλεψη του διοικητικού συμβουλίου, το οποίο λαμβάνει τη γνωμοδότηση της κοινής εποπτικής αρχής."

Άρθρο 2

1. Η παρούσα πράξη αρχίζει να ισχύει την επομένη ημέρα από την έκδοσή της.

2. Δημοσιεύεται στην Επίσημη Εφημερίδα των Ευρωπαϊκών Κοινοτήτων.

...

Για το Συμβούλιο

Ο Πρόεδρος

...

(1) ΕΕ C 316 της 27.11.1995, σ. 1.

(2) ΕΕ ...

(3) ΕΕ ...

(4) ΕΕ C 88 της 30.3.1999, σ. 1.